寄題鮑昌朝足軒
作者：吳芾
朝代：宋

paragraphs: 江南有散人，幾年卧草野。
破甑餘塵埃，衡門絕車馬。
倘非義所安，一介不取捨。
闢軒窮巷間，此意非滿假。
雖云外不足，中有至足者。
道義輩古人，文章播天下。
一點浩然氣，萬象資陶冶。
持此復何求，酣歌對醆斚。
吁哉簞瓢樂，千古一回也。
先生於此時，卓然秉大雅。
顧我愧高風，亦忝詩酒社。
何當登此軒，抵掌共披寫。